
MINISTRSTVO ZA ZUNANJE IN EVROPSKE ZADEVE

ODLOČITVE REPUBLIKE SLOVENIJE

V ZVEZI Z ZADEVAMI EVROPSKE UNIJE

PREDLOG ZA OBRAVNAVO

I.

1. Zadeva EU: 

Naslov dokumenta v slovenskem jeziku: Predlog sklepa Sveta o podpisu sporazuma o zaščiti naložb med Evropsko unijo in Indonezijo
Naslov dokumenta v delovnem jeziku EU: Proposal for a Council Decision on the signing of the Investment Protection Agreement between the European Union and Indonesia
Datum dokumenta: 29. 06. 2026
Številka dokumenta: 11292/26 
Medinstitucionalna oznaka: 2026/0184(NLE)
Pri izdelavi predloga stališča so upoštevane še različice in priloge dokumenta EU: 

2. Vrsta odločitve RS: Stališče Republike Slovenije
3. Postopek sprejemanja zadeve EU v institucijah EU:

Postopek: Nezakonodajni postopek 
Faza sprejemanja: obravnava na delovni skupini  
4. Pristojni organ EU: 

Svet  EU v sestavi: FAC - Svet EU za zunanje odnose 

Delovno telo Sveta EU: A.04.c - Odbor za trgovinsko politiko (c) strokovnjaki – storitve in naložbe
5. Organ, pristojen za dokončen sprejem stališča RS:
  Državni zbor
6. Pravna podlaga za obravnavo v Državnem zboru: 
 Vlada Republike Slovenije pošlje predlog stališča Republike Slovenije v odločanje Državnemu zboru Republike Slovenije v skladu s prvim odstavkom 4. člena Zakona o sodelovanju med državnim zborom in vlado v zadevah Evropske unije. 
Pri delu v Državnem zboru bodo sodelovali:  dr. Anže Logar, minister, Ministrstvo za gospodarstvo,delo in šport; mag. Leon Korošec, državni sekretar, Ministrstvo za gospodarstvo, delo in šport; mag. Katja Koren, državna sekretarka, Ministrstvo za gospodarstvo, delo in šport; Štefan Kušar,
7. Roki:

Predviden čas pričetka obravnave zadeve EU v institucijah EU: 15. 07. 2026
Predviden čas sprejema zadeve EU v institucijah EU: 15. 10. 2026
Rok za odziv organa: 21. 07. 2026
Rok za obravnavo na seji Vlade in njenih odborih: 24. 09. 2026
Rok za obravnavo predloga stališča RS v DZ: 09. 10. 2026

Predlog z obrazložitvijo za skrajšanje oziroma podaljšanje rokov: 
8. Organ, odgovoren za pripravo predloga stališča RS:

Organ: Ministrstvo za gospodarstvo, delo in šport
Kontaktne osebe organa: mag. Monika Jakše, sekretarka, Sektor za trgovinsko politiko, Direktorat za notranji trg
9. Delovna skupina Vlade, organizirana za posamezno področje zadev EU: 
DS04 - Skupna trgovinska politika 

vodilni organ: MGDŠ - Ministrstvo za gospodarstvo, delo in šport

vodja delovne skupine: mag. Karla Pinter, generalna direktorica Direktorata za notranji trg
Delovna skupina je predlog stališča RS obravnavala:  Ne
10. Predlog stališča RS je usklajen z organi:

Organ: Ministrstvo za pravosodje, Ministrstvo za zunanje in evropske zadeve
Kontaktna oseba organa: 

11. O predlogu stališča RS je bilo opravljeno posvetovanje z: 

12. Zahteva za obravnavo: na seji Vlade, na seji Odbora za gospodarstvo
	dr. Anže Logar

MINISTER


II.

PREDLOG

STALIŠČE RS
Na podlagi 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17, 163/22 in 57/25 - ZF) je Vlada Republike Slovenije sprejela naslednji sklep
A)

Republika Slovenija je sprejela (določila predlog)
Stališče Republike Slovenije
Vlada Republike Slovenije je sprejela na podlagi 49.h člena Poslovnika Vlade Republike Slovenije predlog stališča Republike Slovenije k zadevi Predlog sklepa Sveta o podpisu sporazuma o zaščiti naložb med Evropsko unijo in Indonezijo - 11292/26, ki se glasi:

Republika Slovenija podpira podpis in sklenitev Sporazuma o zaščiti naložb med Evropsko unijo in Indonezijo. Sporazum namreč zagotavlja ravnotežje med zaščito vlagateljev in njihovih naložb in pravico države do urejanja v javnem interesu za doseganje legitimnih ciljev politike, kot so varovanje javne morale, socialno varstvo ali varstvo potrošnikov, varstvo zasebnosti in podatkov, trajnostni razvoj ali spodbujanje in varovanje kulturne raznolikosti. Predstavlja dodatno zaščito naložb in vlagateljev EU v Indoneziji in naložb in vlagateljev Indonezije v EU in prispeva k oblikovanju bolj predvidljivega in stabilnega naložbenega okolja za EU in tudi slovenske vlagatelje v Indoneziji. Republika Slovenija tudi pričakuje, da se bodo pogajanja za oblikovanje mehanizma za reševanje sporov med vlagateljem in državo nadaljevala in uspešno zaključila v roku kot ga predvideva sporazum. 

B) (Za zakonodajne akte in odločitve politične narave)

POGLAVITNE REŠITVE IN CILJI PREDLOGA ZADEVE EU: 
I. UVOD

Sporazum o zaščiti naložb med EU in Indonezijo predstavlja pravni okvir za zaščito naložb in vlagateljev na ozemlju EU oziroma Indonezije. Gre za naložbeni sporazum, ki zagotavlja ravnotežje med zaščito vlagateljev in njihovih naložb in pravico države do urejanja v javnem interesu. Sporazum vsebuje sodobne standarde zaščite naložb in vlagateljev in mehanizem za reševanje sporov med državami glede izvajanja in razlage sporazumov. Glede mehanizma za reševanje sporov med vlagateljem in državo sta pogajalki dosegli dogovor, da se bodo pogajanja nadaljevala in zaključila najkasneje v treh letih po začetku veljavnosti sporazuma z oblikovanjem sodobnega mehanizma. 

Sporazum o zaščiti naložb je del širšega paketa sodelovanja med EU in Indonezijo in dopolnjuje Sporazum o partnerstvu in sodelovanju, ki je bil podpisan 9. novembra 2009 v Džakarti in je začel veljati 1. maja 2014 in Celovit sporazum o gospodarskem partnerstvu med EU in Indonezijo. Sporazum o partnerstvu in sodelovanju zagotavlja podlago za sodelovanje na najrazličnejših področjih politike, vključno s človekovimi pravicami in trgovino, ter za reden politični dialog in sektorsko sodelovanje. Celovit sporazum o gospodarskem partnerstvu bo poglobil in nadgradil sodelovanje na področju trgovine. Sporazum o zaščiti naložb pa bo nadgradil naložbeno sodelovanje. Sporazumi se med seboj dopolnjujejo.  

Sporazum o zaščiti naložb je skladen s politikami Unije in EU zaradi njega ne bo treba spremeniti svojih pravil, predpisov ali standardov na nobenem reguliranem področju. Glede na to, da Sporazum o zaščiti naložb ne vsebuje določb o reševanju sporov med vlagateljem in državo v skladu z mnenjem št. 2/15 Sodišča o sporazumu o prosti trgovini med EU in Singapurjem z dne 16. maja 2017, vsa področja, ki jih zajema ta sporazum, spadajo v izključno pristojnost EU, natančneje na področje uporabe člena 207 PDEU. Sodišče je potrdilo izključno pristojnost EU v okviru skupne trgovinske politike na podlagi člena 207(1) PDEU in člena 3(2) PDEU. Zato se sporazum sklene kot sporazum v izključni pristojnosti EU. Sklene ga Unija na podlagi sklepa Sveta, ki temelji na členu 218(6) PDEU, po odobritvi Evropskega parlamenta. 

II. STRUKTURA IN VSEBINA SPORAZUMA 

Sporazum je sestavljen iz uvodnih določb in šestih poglavij. Sestavni del sporazuma so tudi štiri priloge, dve k poglavju o zaščiti naložb in dve k poglavju o reševanju sporov med pogodbenicami. 

Uvodne določbe

Poglavje 1 -  Cilji in splošne opredelitve

Poglavje 2 -  Zaščita naložb

Poglavje 3 -  Mehanizem mediacije za spore med vlagatelji in državo 

Poglavje 4 -  Reševanje sporov med pogodbenicami


Sekcija A - Cilj in obseg


Sekcija B - Posvetovanja


Sekcija C - Postopek panela


Sekcija D - Mehanizem mediacije


Sekcija E - Skupne določbe

Poglavje 5 -  Izjeme

Poglavje 6 -  Institucionalne in končne določbe


Sekcija A - Institucionalne določbe


Sekcija B - Končne določbe

Priloga 2-A Razlastitev

Priloga 2-B Pristojni organi, omenjeni v členu 2.1(5)

Priloga 4-A Procesna pravila

Priloga 4-B Kodeks ravnanja panelistov in mediatorjev

Uvodne določbe

V uvodnih določbah pogodbenici, EU in Indonezija, poudarjata dolgotrajno partnerstvo, skupna načela ter vrednote, ki izhajajo že iz Sporazuma o partnerstvu in sodelovanju iz leta 2009, pomembno trgovinsko in naložbeno partnerstvo na podlagi Celovitega sporazuma o gospodarskem partnerstvu, željo po nadaljnji krepitvi gospodarskega sodelovanja, prepričanost, da bo sporazum oblikoval novo okolje za naložbe in razvoj. Odločeni sta, da bosta okrepili gospodarske, trgovinske in naložbene odnose v skladu s cilji trajnostnega razvoja. Priznavata pomen preglednosti, spoštovanja temeljnih človekovih pravic in obveznosti v WTO.  

Poglavje 1 - Cilji in splošne opredelitve

Pogodbenici se zavezujeta oblikovati boljše pogoje za razvoj naložb in določata pravni okvir za učinkovito zaščito naložb. Sporazum določa pomen izrazov, ki se uporabljajo v sporazumu, predvsem pojme, kot so "naložba", "vlagatelj pogodbenice", "zajeta naložba", "gospodarska dejavnost", "ukrepi". Splošne opredelitve v tem sporazumu odražajo naložbeno politiko EU in ustrezajo splošnim opredelitvam v drugih naložbenih sporazumih EU. V sporazumu so zajete samo tuje neposredne naložbe. 

Poglavje 2 - Zaščita naložb

Vsebinske obveznosti iz poglavja o zaščiti naložb odražajo pristop EU, kot je vključen v vse do zdaj sklenjene sporazume EU, z izjemo mehanizma za reševanje sporov. Sporazum določa izjemo za avdiovizualne storitve in pomorsko kabotažo ter določene domače in mednarodne storitve letalskega prometa. Zaščita naložb se ne nanaša na državne pomoči (Priloga 2-B) in javna naročila. Sporazum potrjuje pravico pogodbenic do zakonskega urejanja v javnem interesu. Določbe o zaščiti naložb temeljijo na jasnih in natančnih standardih, ki tujim vlagateljem zagotavljajo temeljna jamstva pri odločanju o naložbah v EU oziroma Indoneziji. Poleg obveznosti nediskriminacije ta jamstva vključujejo zaščito pred razlastitvijo brez odškodnine (Priloga 2-A), zaveze v zvezi s pošteno in pravično obravnavo ter fizično varnostjo, nadomestilo za izgube zaradi vojne ali drugih oboroženih spopadov ter prost prenos sredstev. Pomembneje, določbe natančno opredeljujejo okoliščine, v katerih se lahko ugotovi, da je pogodbenica kršila standard poštene in pravične obravnave, s čimer znatno omejujejo možnosti za diskrecijsko razlago v primeru sporov. 

Priloga 2-A Razlastitev natančneje opredeljuje neposredno in posredno razlastitev ter pogoje za opredelitev razlastitve, pri čemer jasno določa, da izvajanje pravice do urejanja v javnem interesu ne pomeni razlastitve. 

Priloga 2-B Pristojni organi, omenjeni v členu 2.1(5) opredeljuje, da sta pristojna organa na področju državnih pomoči v EU Evropska komisija ali sodišče ali tribunal države članice, kadar izvaja EU pravo o državnih pomočeh. Pristojni organ v primeru Indonezije pa je Vlada Indonezije, ki izvaja domače pravo. 

Poglavje 3  - Mehanizem mediacije za spore med vlagatelji in državo 

Sporazum o zaščiti naložb ureja pravila mediacije kot način mirnega reševanja sporov med vlagateljem in državo v zvezi z izvajanjem sporazuma. Sporazum zaenkrat ne ureja klasičnega mehanizma za reševanje sporov med vlagateljem in državo. EU in Indonezija sta se zavezali, da bosta najpozneje na datum začetka veljavnosti sporazuma o zaščiti naložb ponovno začeli pogajanja o reševanju naložbenih sporov med pogodbenico in vlagateljem druge pogodbenice ter o razlagalnih smernicah o davčnih ukrepih in razlastitvi in pogajanja zaključili v treh letih. Pri tem se obe strani strinjata, da bosta upoštevali napredek pri reformi na področju reševanja naložbenih sporov v ustreznih mednarodnih forumih. 

Mediacija je prostovoljna. Ne prejudicira stališč strank v morebitnem sporu. Cilj mediacije je olajšati oblikovanje rešitve, ki je sprejemljiva za obe strani. Predlog za začetek postopka mediacije lahko poda katera koli stranka. Predlog se poda v pisni obliki. V primeru, da je naslovljen na Unijo, lahko le-ta vključi eno ali več držav članic, na katere se nanaša spor. Nasprotna stran se more izjasniti o predlogu za mediacijo v 30 dneh po prejemu predloga. Če se obe stranki strinjata z mediacijo, v 15 dneh izbereta mediatorja, praviloma iz seznama posameznikov, primernih za mediatorje, ki ga določi Odbor. Če stranki dogovora ne dosežeta, lahko skupaj zaprosita generalnega sekretarja Stalnega arbitražnega sodišča, da določi mediatorja iz tega seznama, če seznama še ni, pa iz seznama, ki ga predlagata stranki. Stranka, ki je zahtevala mediacijo, v 10 dneh po izbiri mediatorja predloži podroben opis težave mediatorju in nasprotni stranki. Nasprotna stranka se lahko pisno odzove v  20 dneh. Mediator lahko organizira sestanke s strankama ločeno ali skupaj, angažira strokovnjake in strankama svetuje, kako rešiti spor. Cilj postopka je rešiti spor v 60 dneh. Rešitev, s katero se strinjata obe stranki, je javno dostopna, razen delov, ki so označeni kot zaupni. Postopek se zaključi z dnem sprejetja rešitve, ki je sprejemljiva za obe stranki, pisno izjavo mediatorja, da mediacija ne bi bila uspešna ali pa pisnim obvestilom stranke. Vsaka od strank sprejme vse potrebne ukrepe za izvajanje dogovorjene rešitve. Na zahtevo strank mediator pripravi pisno poročilo o postopku. Mediacija in dejstva in navedbe v tem postopku niso osnova za postopek za reševanje sporov na podlagi tega sporazuma ali drugega sporazuma in niso dokaz. Postopek mediacije ne vpliva na postopek reševanja sporov, kot je določen v Poglavju 4. Stranki se lahko sami dogovorita o postopku, rokih in drugih procesnih vidikih. Vsaka stranka nosi sama svoje stroške sodelovanja v postopku mediacije, skupaj po enakih delih pa stroške postopka in mediatorja. 

Poglavje 4 - Reševanje sporov med pogodbenicama

Mehanizem za reševanje sporov med državama je učinkovit mehanizem za preprečevanje in reševanje sporov v zvezi z razlago in uporabo sporazuma. V poglavju so določene opredelitve, ki se uporabljajo za zadevno poglavje kot tudi za prilogi 4-A (Procesna pravila) in 4-B (Kodeks ravnanja panelistov in mediatorjev). Pogodbenici si bosta prizadevali, da rešita spor najprej s posvetovanji v roku 60 dni. Če gre za nujno zadevo, se konzultacije zaključijo v 20 dneh. V primeru kompleksnih postopkov, pa se stranki lahko dogovorita, da se konzultacije nadaljujejo tudi po izteku 60 dni. Če posvetovanje ne privede do rešitve, sprejemljive za obe pogodbenici, lahko pogodbenica, ki je zahtevala posvetovanje, zahteva oblikovanje panela. Postopek je oblikovan na način, kot ga poznamo tudi v drugih sporazumih. Iz treh podseznamov (podseznam EU, podseznam Indonezije, podseznam posameznikov, ki niso državljani pogodbenic) stranki postopka oblikujeta panel. Pri tem se upoštevajo določila o procesnih pravilih in kodeksu ravnanja panelistov, ki so bolj natančno določena v Prilogi 4-A in Prilogi 4-B. Panel preuči določbe sporazuma in poda ugotovitve o skladnosti ukrepov z določbami tega sporazuma. Panel o nujnosti postopka odloči  v 10 dneh po ustanovitvi. Rok za izdajo vmesnega poročila je 90 dni od ustanovitve. Ta rok se lahko izjemoma podaljša za največ 30 dni. V primeru, da stranki oddata drugo pisno vlogo, se roki podaljšajo še za 30 dni. Panel izda končno poročilo praviloma v 120 dneh. Tudi ta rok se lahko izjemoma podaljša za 30 dni. Stranka v postopku, zoper katero je bila podana pritožba, mora nemudoma sprejeti vse potrebne ukrepe za prilagoditev določbam sporazuma in najkasneje v 30 dneh obvestiti nasprotno stranko o ukrepih, ki jih je oziroma jih namerava sprejeti. Rok za prilagoditev se na zahtevo stranke podaljša in obe stranki določita razumen rok. Če se stranki ne strinjata z ukrepi, lahko panel, ki je presojal zadevo, presodi o primernosti ukrepov. Če ukrepov ni mogoče sprejeti, lahko stranka v postopku, zoper katero je bila podana pritožba, predlaga kompenzacijo. Poglavje določa tudi možnost reševanja spora z mediacijo. Pogodbenici lahko kadarkoli do zaključka postopka pred panelom ali mediacije sami najdeta ustrezno rešitev in o tem obvestita panel oziroma mediatorja. Za postopek se uporabljajo pravila o preglednosti z izjemo zaupnih informacij.

Priloga 4-A Procesna pravila

Priloga ureja postopek za oblikovanje in delovanje panela (izbiro panelistov, določa pravila za priznavanje stroškov postopka in povračil panelistom, organizacijo in vodenje sestankov, pisne vloge, delovanje panela, postopek za zamenjavo panelista, če ne izpolnjuje pogojev iz Priloge 4-B Kodeks ravnanja panelistov in mediatorjev, potek glavne obravnave, pisanja, zaupnost, amicus curiae vloge, nujnost postopka, prevajanje in interpretiranje, roke). 

Priloga 4-B Kodeks ravnanja panelistov in mediatorjev

Priloga ureja pravila za zagotavljanje strokovnosti, neodvisnosti, integriteto in nepristranost panelistov, dolžnost razkritja informacij, ki bi lahko vplivale na neodvisnost ali nepristranost, dolžnosti panelistov in dolžnosti po prenehanju funkcije, zaupnost in stroške. Pravila, ki veljajo za paneliste, se smiselno uporabljajo tudi za mediatorje. 

Poglavje 5 - Izjeme

Za standarde zaščite naložb veljajo tudi posebne izjeme, namenjene ohranjanju dodatnega političnega prostora, kadar je to potrebno, vključno z bonitetnimi izjemami, varnostnimi izjemami in splošnimi izjemami, začasni zaščitni ukrepi kot tudi odrekanje ugodnosti in nerazkritje zaupnih informacij. 

Poglavje 6 - Institucionalne in končne določbe

Sekcija A - Institucionalne določbe

S sporazumom se ustanovi odbor, ki ga sestavljajo predstavniki pogodbenic in se prvič sestane najkasneje eno leto po začetku veljavnosti sporazuma in se sestaja letno, izmenično v Evropski uniji in v Indoneziji, v živo ali z uporabo drugih komunikacijskih sredstev. Sopredsedujeta mu predstavnik Indonezije na ravni ministra in član Evropske komisije, pristojen za trgovino. Odbor zagotavlja pravilno in učinkovito izvajanje sporazuma tako, da preučuje načine za okrepitev naložbenih odnosov med pogodbenicama, nadzoruje in olajšuje izvajanje sporazuma, išče ustrezne načine in metode za preprečevanje težav in rešitev sporov iz izvajanja in razlage sporazuma, razpravlja o drugih zadevah, ki so povezane s področji, ki jih ureja sporazum. Odbor lahko priporoča dopolnitve sporazuma in sprejme poslovnik, kodeks ravnanja panelistov in mediatorjev, zavezujočo pravno razlago določb sporazuma, komunicira o zadevah v zvezi s sporazumom s podjetji, sindikati in civilno družbo, predvsem s Forumom civilne družbe. Redno poroča Odboru za trgovino, ustanovljenim s Celovitim sporazumom o gospodarskem partnerstvu. Odbor lahko v zadevah, ki so določene s sporazumom, sprejme sklepe in priporočila. Odloča s konsenzom. Sklepi so za pogodbenici zavezujoči in začno veljati po izmenjavi uradnih sporočil o zaključku notranjih postopkov za potrditev. 

Vsaka pogodbenica v tridesetih dneh po začetku veljavnosti sporazuma imenuje "IPA kontaktno točko" za olajševanje komuniciranja med pogodbenicama o vseh zadevah v zvezi s sporazumom. Pogodbenici v enem letu po začetku veljavnosti sporazuma imenujeta tudi Domače svetovalne skupine. 

Sekcija B - Končne določbe

Pogodbenici se o spremembah in dopolnitvah dogovorita pisno. Spremembe in dopolnitve so sestavni del sporazuma in stopijo v veljavo prvi dan drugega meseca ali na določen dan, po izmenjavi uradnih obvestil o zaključku nacionalnih postopkov oziroma ratifikacij. 

Sporazum stopi v veljavo prvi dan drugega meseca, ki sledi datumu izmenjave uradnih obvestil ali na drug datum, o katerem se dogovorita pogodbenici. Vlogo depozitarja opravljata za EU Sekretariat Sveta, za Indonezijo pa Ministrstvo za zunanje zadeve. Sporazum ne razveljavlja drugih obstoječih sporazumov med pogodbenicama in je sestavni del dvostranskih odnosov med EU in Indonezijo. Skupaj s Celovitim sporazumom o gospodarskem partnerstvu tvori del skupnega institucionalnega okvira. 

Sporazum vsebuje tudi posebno določbo o delovnem programu. Pogodbenici se zavezujeta, da bosta najpozneje ob začetku veljavnosti sporazuma nadaljevali pogajanja o mehanizmu za reševanje sporov med vlagateljem in državo in razlagalnih smernicah za davčne ukrepe in razlastitev. Pogajanja naj bi se zaključila v treh letih po začetku veljavnosti sporazuma. 

Sporazum se sklene za nedoločen čas z možnostjo odpovedi, ki začne učinkovati 6 mesecev od prejetja uradnega obvestila o odpovedi sporazuma. Zaščita naložb in vlagateljev velja še deset let po prenehanju veljavnosti sporazuma. Vsaka pogodbenica sprejme vse splošne ali posebne ukrepe za izpolnjevanje obveznosti iz sporazuma. Sporazum nima neposrednega učinka in ne ustvarja pravic in obveznosti za osebe, razen tistih, ki so bile vzpostavljene med pogodbenicama v skladu z mednarodnim javnim pravom. Sporazum ureja tudi pristop novih držav članic k EU. K temu sporazumu lahko pristopi katera koli država, ki je pripravljena izpolnjevati obveznosti iz njega, ob upoštevanju pogojev, o katerih se lahko dogovorijo zadevna država in pogodbenici, ter po odobritvi v skladu z veljavnimi pravnimi postopki vsake pogodbenice in države pristopnice. Sporazum se uporablja za ozemlja, na katerih veljata Pogodba o Evropski uniji in Pogodba o delovanju Evropske unije, v skladu s pogoji, določenimi v navedenih pogodbah, in za ozemlja Indonezije, ki so opredeljena kot kopenska ozemlja, notranje vode, arhipelagične vode, teritorialno morje, vključno z morskim dnom in podzemljem ter zračnim prostorom nad temi ozemlji in vodami, kakor tudi kontinentalni šelf in izključna ekonomska cona, nad katerimi ima Indonezija suverenost, suverene pravice ali jurisdikcijo, kakor je opredeljeno v njenih zakonih in v skladu z mednarodnim pravom, vključno s Konvencijo Združenih narodov o pomorskem mednarodnem pravu.

Priloge so sestavni del sporazuma in poglavja, ki se sklicuje na prilogo. Sporazum je sestavljen v dveh izvodih. Podpiše se samo angleška jezikovna verzija, ki je tudi avtentično besedilo.  Pravo EU ne zahteva, da mora biti verodostojno besedilo sporazuma v vseh uradnih jezikih EU, zahteva pa, da morajo biti sklepi o podpisu in sklenitvi sporazumov sprejeti v vseh uradnih jezikih EU ter da mora biti besedilo sporazuma pred začetkom veljavnosti sporazuma objavljeno v Uradnem listu EU v vseh uradnih jezikih EU. 

III.
TRGOVINSKA MENJAVA REPUBLIKE SLOVENIJE Z INDONEZIJO (vir: Statistični urad Republike Slovenije, Banka Slovenije in Eurostat)

1. Trgovina z blagom

Glede na blagovno menjavo se Indonezija v letu 2025 uvršča na 57. mesto trgovinskih partnerjev Republike Slovenije. Statistični podatki SURS kažejo, da je skupna blagovna menjava leta 2025 znašala 85,9 mio EUR. To predstavlja padec v primerjavi s preteklimi leti, saj je skupna blagovna menjava leta 2023 znašala 137,9 mio EUR. Padec je posledica zmanjšanja uvoza rjavega premoga, ki se je zmanjšal iz 73,5 mio EUR na 23,8 mio EUR oz. za 68 %.

Uvoz iz Indonezije v Republiko Slovenijo je leta 2025 znašal 71,5 mio EUR. To predstavlja padec v primerjavi s preteklimi leti, saj je vrednost uvoza leta 2023 znašala 116,9 mio EUR. Pri uvozu prevladujejo industrijski proizvodi (95 %), med katerimi so najpomembnejši rjavi premog (41,4 %), kavčuk (20,8 %), papir in karton (9,4 %), preja iz umetnih vlaken (2,8 %), polprevodniški mediji (2,2 %) ter pleteni in kvačkani materiali (2 %).

Izvoz iz Republike Slovenije v Indonezijo je leta 2025 znašal 14,4 mio EUR, kar predstavlja padec v primerjavi s preteklimi leti, saj je vrednost izvoza leta 2023 znašala 21 mio EUR. Pri izvozu prevladujejo industrijski proizvodi (99,5 %), med katerimi so najpomembnejši deli za stroje (20,8 %), zdravila (11,8 %), odpadki iz polimerov etilena (11,4 %), dišave in mešanice za uporabo v industriji hrane (8,5 %), celuloza (7,1 %) ter papir in karton (5,2 %).

2. Trgovina s storitvami

Glede na storitveno menjavo se Indonezija v letu 2025 uvršča na 74. mesto storitvenih partnerjev Republike Slovenije. Statistični podatki Banke Slovenije kažejo, da je skupna storitvena menjava med Republiko Slovenijo in Indonezijo leta 2025 znašala 3 mio EUR. To predstavlja enako vrednost kot v preteklih letih.

Vrednost uvoza storitev iz Indonezije v Republiko Slovenijo je leta 2025 znašala 1 mio EUR. To predstavlja enako vrednost kot v preteklih letih.

Vrednost izvoza storitev iz Republike Slovenije v Indonezijo je leta 2025 znašala 2 mio EUR. Vrednost je enaka kot v preteklih letih. Prevladujejo predvsem transportne storitve (50 %).

3. Naložbeni tokovi

Statistični podatki Eurostat kažejo, da je skupna vrednost neposrednih tujih naložb med Republiko Slovenijo in Indonezijo leta 2024 znašala 4,2 mio EUR. To predstavlja dvig v primerjavi s preteklimi leti, saj je skupna vrednost neposrednih tujih naložb leta 2022 znašala 3,7 mio EUR.

Leta 2024 je vrednost neposrednih tujih naložb Indonezije v Republiko Slovenijo (vhodne naložbe) znašala 4,2 mio EUR. To predstavlja dvig v primerjavi s preteklimi leti, saj je njihova vrednost leta 2022 znašala 3,7 mio EUR.

Eurostat za leta 2022, 2023 in 2024 ne beleži nobenih neposrednih tujih naložb Republike Slovenije v Indonezijo (izhodne naložbe).

IV.
TRGOVINSKA MENJAVA EU Z INDONEZIJO (vir: Eurostat)

1. Trgovina z blagom

Indonezija se v letu 2025 uvršča na 30. mesto trgovinskih partnerjev EU. Statistični podatki Eurostat kažejo, da je skupna blagovna menjava leta 2025 znašala 28,9 mrd EUR. To predstavlja rahel padec v primerjavi s preteklimi leti, saj je skupna blagovna menjava leta 2023 znašala 29,8 mrd EUR.

Uvoz iz Indonezije v EU je leta 2025 znašal 18,9 mrd EUR. To predstavlja rahel dvig v primerjavi s preteklimi leti, saj je vrednost uvoza leta 2023 znašala 18,4 mrd EUR. Pri uvozu prevladujejo industrijski proizvodi (72,8 %), med katerimi so najpomembnejše kovine (15 %), kemikalije (11 %), stroji in naprave (11 %), obutev (9 %) in oblačila (5 %). Pri kmetijskih proizvodih najpomembnejšo vlogo predstavlja palmovo olje (15 %).

Izvoz iz EU v Indonezijo je leta 2025 znašal 10,2 mrd EUR. To predstavlja padec v primerjavi s preteklimi leti, saj je vrednost izvoza leta 2023 znašala 11,4 mrd EUR. Pri izvozu prevladujejo industrijski proizvodi (90,6 %), med katerimi so najpomembnejši stroji in naprave (34 %), kemikalije (19 %), surovine (5 %) in kovine (4 %).

2. Trgovina s storitvami

Statistični podatki Eurostat kažejo, da je skupna storitvena menjava med EU in Indonezijo leta 2024 znašala 9,3 mrd EUR. To predstavlja dvig v primerjavi s preteklimi leti, saj je skupna storitvena menjava leta 2022 znašala 8,3 mrd EUR.

Vrednost uvoza storitev iz Indonezije v EU je leta 2024 znašala 3,5 mrd EUR. To predstavlja dvig v primerjavi s preteklimi leti, saj je vrednost uvoza leta 2022 znašala 2,4 mrd EUR. Prevladujejo predvsem storitve potovanj (51 %), transportne storitve (20 %) in druge poslovne storitve (17 %).

Vrednost izvoza storitev iz EU v Indonezijo je leta 2024 znašala 5,8 mrd EUR. To predstavlja rahel padec v primerjavi s preteklimi leti, saj je vrednost izvoza leta 2022 znašala 5,9 mrd EUR. Prevladujejo predvsem druge poslovne storitve (29 %), transportne storitve (25 %) ter telekomunikacijske in računalniške storitve (22 %).

3. Naložbeni tokovi

Statistični podatki Eurostat kažejo, da je skupna vrednost neposrednih tujih naložb med EU in Indonezijo leta 2024 znašala 26 mrd EUR. To predstavlja dvig v primerjavi s preteklimi leti, saj je skupna vrednost neposrednih tujih naložb leta 2022 znašala 22,9 mrd EUR.

Leta 2024 je vrednost neposrednih tujih naložb Indonezije v EU (vhodne naložbe) znašala 1,3 mrd EUR. To predstavlja dvig v primerjavi s preteklimi leti, saj je njihova vrednost leta 2022 znašala 0,3 mrd EUR.

Leta 2024 je vrednost neposrednih tujih naložb EU v Indonezijo (izhodne naložbe) znašala 24,7 mrd EUR. To predstavlja dvig v primerjavi s preteklimi leti, saj je njihova vrednost leta 2022 znašala 22,6 mrd EUR.

V. STANJE OBRAVNAVE V SVETU EU

Med pogajanji za sklenitev sporazuma so bile države članice EU redno obveščene in konzultirane o različnih vidikih pogajanj prek Odbora za trgovinsko politiko (strokovnjaki storitve in naložbe). Evropska komisija je poročala tudi Odboru EP za mednarodno trgovino in opravila posvetovanja z deležniki. Poleg tega je Evropska komisija med pogajanji in v skladu s svojo politiko preglednosti na svoji spletni strani objavljala in redno posodabljala poročila o pogajalskih krogih, predloge besedil in sporočila za javnost.

V Svetu EU poteka obravnava predloga sklepa o podpisu in sklepa o sklenitvi zadevnega sporazuma. Matični odbor je Odbor za trgovinsko politiko (strokovnjaki storitve in naložbe). Besedilo sporazuma je bilo posredovano Svetu EU zgolj v angleškem jeziku, ker je bil pravno-jezikovni pregled zaključen zaenkrat samo za to verzijo. Gre za nov pristop, s katerim naj bi se v EU pospešil notranji postopek obravnave samo za sporazume v izključni pristojnosti EU, ki niso predmet nacionalnih ratifikacij. Analiza je namreč pokazala, da je notranji postopek v EU tako dolgotrajen predvsem zaradi velikih zamud pri prevajanju in pravno-jezikovnem pregledu besedil sporazuma. Pravo-jezikovni pregled besedil sporazuma v drugih uradnih jezikih EU še poteka. Različice v vseh drugih uradnih jezikih EU bodo Svetu posredovane pred podpisom sporazuma. Države članice jih bodo prejele predvidoma v začetku septembra. Glede na to smo predlog stališča Republike Slovenije do sklepa o podpisu pripravili na podlagi angleške jezikovne verzije, zato je obrazložitev daljša in bolj podrobna. 

OCENA VPLIVOV IN POSLEDIC PREDLOGA ZADEVE EU: 
Vpliv na pravni red

Ni vpliva na pravni red.

Posledice za proračun

Sporazum o zaščiti naložb po informacijah Evropske komisije ne bo imel finančnih posledic za proračun EU. 
Vpliv na gospodarstvo

Pogajanja o dvostranskih sporazumih o prosti trgovini med EU in državami jugovzhodne Azije so bila zajeta v oceni učinka, ki je bila izvedena v času predloga Komisije za pogajalski mandat za sporazum o prosti trgovini med EU in ASEAN. Določbe o zaščiti naložb niso bile posebej analizirane. Sporazumi o zaščiti naložb so ustrezen način za ustvarjanje boljšega okolja za razvoj neposrednih tujih naložb in za določitev potrebnih ureditev za zaščito takih naložb med EU in tretjo državo. Na voljo ni nobenega drugega instrumenta, na podlagi katerega bi taka prizadevanja za zaščito postala pravno zavezujoča. Ta pobuda neposredno sledi cilju Unije na področju zunanjega delovanja in prispeva k politični prednostni nalogi „EU kot močnejšega svetovnega akterja“. 

Zadevni sporazum bo prispeval k oblikovanju stabilnejšega in bolj predvidljivega naložbenega okolja. 

Statistični podatki Eurostat kažejo, da je skupna vrednost neposrednih tujih naložb med Republiko Slovenijo in Indonezijo leta 2024 znašala 4,2 mio EUR. To predstavlja dvig v primerjavi s preteklimi leti, saj je skupna vrednost neposrednih tujih naložb leta 2022 znašala 3,7 mio EUR. Leta 2024 je vrednost neposrednih tujih naložb Indonezije v Republiko Slovenijo (vhodne naložbe) znašala 4,2 mio EUR. To predstavlja dvig v primerjavi s preteklimi leti, saj je njihova vrednost leta 2022 znašala 3,7 mio EUR. Eurostat za leta 2022, 2023 in 2024 ne beleži nobenih neposrednih tujih naložb Republike Slovenije v Indonezijo (izhodne naložbe).

Statistični podatki Eurostat kažejo, da je skupna vrednost neposrednih tujih naložb med EU in Indonezijo leta 2024 znašala 26 mrd EUR. To predstavlja dvig v primerjavi s preteklimi leti, saj je skupna vrednost neposrednih tujih naložb leta 2022 znašala 22,9 mrd EUR.

Leta 2024 je vrednost neposrednih tujih naložb Indonezije v EU (vhodne naložbe) znašala 1,3 mrd EUR. To predstavlja dvig v primerjavi s preteklimi leti, saj je njihova vrednost leta 2022 znašala 0,3 mrd EUR.

Leta 2024 je vrednost neposrednih tujih naložb EU v Indonezijo (izhodne naložbe) znašala 24,7 mrd EUR. To predstavlja dvig v primerjavi s preteklimi leti, saj je njihova vrednost leta 2022 znašala 22,6 mrd EUR.
Vpliv na javno upravo

Podpis sporazuma ne bo imel neposrednega vpliva na javno upravo.
Vpliv na okolje

Podpis sporazuma nima neposrednega vpliva na okolje. Vzporedno s pogajanji je Komisija naročila oceno trajnostnega učinka celovitega sporazuma o gospodarskem partnerstvu med EU in Indonezijo. 

V oceni trajnostnega učinka, ki je bila zaključena septembra 2019 v podporo pogajanjem o sporazumu o prosti trgovini in zaščiti naložb, je bilo preučeno, kako bi lahko s trgovino in naložbami povezane določbe celovitega sporazuma o gospodarskem partnerstvu, o katerih 

potekajo pogajanja, vplivale na gospodarska, socialna in okoljska vprašanja ter vprašanja človekovih pravic v EU in Indoneziji. Temeljila je na analizi, predstavljeni v oceni trajnostnega učinka, ki je bila izvedena leta 2009 v podporo medregijskim pogajanjem o trgovinskem sporazumu med EU in ASEAN, ter vsebovala bolj posodobljene informacije in jasen poudarek na posebnih značilnostih in morebitnih učinkih dvostranskih pogajanj samo z Indonezijo. 

Na splošno je bilo v oceni ugotovljeno, da naj bi imel sporazum pozitivne učinke na obe pogodbenici in njuni družbi, in sicer na vse ključne gospodarske kazalnike (BDP, blaginjo ter svetovno in dvostransko trgovino), pri čemer je njihov obseg, primerjalno gledano, zaradi razlik v relativni velikosti obeh gospodarstev večji v Indoneziji kot v EU. 

Komisija je v okviru ocene trajnostnega učinka in med samimi pogajanji organizacijam civilne družbe omogočila, da izrazijo svoje mnenje, postavljajo vprašanja in prispevajo k trdni, z dokazi podprti in pregledni družbeni razpravi, tudi z namenskimi dialogi s civilno družbo, delavnico z lokalnimi deležniki v Indoneziji, dvostranskimi srečanji, razgovori in spletnimi anketami. 
Drugo

